[{"text_idx": "#000001", "text": "Computex on maailma u\u0308ks uhkemaid ja suuremaid arvutitehnoloogiale pu\u0308hendatud konverentse, mis toimub Taiwani pealinnas Taipeis. Suur osa arvutitehnikast (sealhulgas tsentraal- ja graafikaprotsessorid ning neile mo\u0303eldud emaplaadid) tehakse valmis just Taipei piirkonnas, misto\u0303ttu saab Computexil na\u0308ha ka va\u0308ga po\u0303nevaid prototu\u0308u\u0308pe. Teine vo\u0303rdva\u0308a\u0308rse olulisusega konverents on CES (Computer Electronics Show), millest oleme ka varem pikemalt kirjutanud."}, {"text_idx": "#000002", "text": "Ma\u0308rtsis ja aprillis lasi AMD va\u0308lja enda uuel Zen mikroarhitektuuril po\u0303hinevad protsessored koodnimega Ryzen, mille eesma\u0308rgiks oli protsessorituru u\u0308lesraputamine ja suurema tuumade arvuga CPUde tavainimestele ka\u0308ttesaadavamaks muutmine. Odavaim kaheksatuumaline protsessor Ryzen 7 1700 maksab vaid $320, kuid Inteli ainus vastand hetkel on i7 6900K, hinnasildiga $1050. Valemisse vo\u0303ib sisse arvestada ka u\u0308ldise platvormi hinna, mis on AMD AM4 platvormiga vo\u0303rreldes Inteli X99 kiibistiku puhul pea kahekordne."}, {"text_idx": "#000003", "text": "Juba siis lubas AMD turule tuua veelgi ko\u0303rgema tuumade arvuga protsessoreid ning Inteli plaan oli lansseerida augustikuus enda uus X299 platvorm. Ryzeni to\u0303elise edukuse to\u0303ttu oli Intel sunnitud aga enda uue platvormi ilmumist paari kuu vo\u0303rra ette lu\u0308kkama ning nii po\u0303rkasidki Computexil kokku uudised nii Inteli uutest Skylake-X ja Kaby Lake-X CPUdest ning AMD Threadripper protsessoritest."}, {"text_idx": "#000004", "text": "Va\u0308ga paljud inimesed mo\u0303tlevad Inteli X299 platvormist kui vastusest AMD Ryzen protsessoritele, kuid reaalsuses on tegu aastaid to\u0308o\u0308s olnud plaaniga. Mikroprotsessorite arendus on va\u0308ga kulukas ja pikaajaline protsess, mis vo\u0303tab 18-24 kuud vo\u0303i rohkemgi (AMD Zen mikroarhitektuuri arendamine algas 2012. aasta augustis, nii et tegu on peaaegu viis aastat kestva projektiga). Uute Inteli protsessorite hinna osas vo\u0303ib aga spekuleerida ka edaspidigi \u2013 kas Ryzen sundis Intelit enda hinnastrateegiat veidi korrigeerima vo\u0303i mitte?"}, {"text_idx": "#000005", "text": "Lo\u0303ppude lo\u0303puks avalikustas Intel infot enda uute 2066-soklil po\u0303hinevate protsessorite kohta. U\u0308ks va\u0308ga po\u0303nev osa on na\u0308iteks nimetamisskeemi muutmine \u2013 maailmas on nu\u0308u\u0308d olemas Intel Core i9 protsessorid, mis olid turule oodatud juba 2008. aastal, kuid teadmata po\u0303hjuste to\u0303ttu ilmavalgust ei na\u0308inud."}, {"text_idx": "#000006", "text": "Turule ilmub lo\u0303ppkokkuvo\u0303ttes u\u0308heksa uut Inteli protsessorit. Neljatuumaline i5 7640X ning neljatuumaline ja kaheksalo\u0303imeline i7 7740X on Kaby Lake-X CPUd, mille olemasolu ei ole peaaegu u\u0308helegi entusiastile selge \u2013 tavalistest Kaby Lake protsessoritest vaid mo\u0303nesaja megahertzi vo\u0303rra erinevad tooted kaks korda kallimal X299 platvormil ei tundu u\u0308ldse loogilisena. Eriti arvestades fakti, et ko\u0303ik tabelis olevad protsessorid kasutavad ja\u0308lle termopastal po\u0303hinevat protsessorikatte kinnitusmeetodit, mille tulemuseks on suured temperatuuriprobleemid. Eelmise 2011-v3 (X99 platvorm) soklid ja ka AMD Ryzen protsessorid kasutavad joodetud protsessorikatet, misto\u0303ttu temperatuure on palju kergem kontrolli all hoida. Samuti ei meeldi entusiastidele ka va\u0308ga madal PCIe radade arv, mis on mitme videokaardi, M.2 SSD-de vo\u0303i muude laienduskaartide jaoks va\u0308ga olulised."}, {"text_idx": "#000007", "text": "Kuuetuumaline i7 7800X ja kaheksatuumaline i7 7820X on Skylake-X CPUd ning suurema PCIe radade arvuga (28, mis on entusiastidele mo\u0303eldud platvormi jaoks ikkagi va\u0308ga madal). Need protsessorid toetavad ka neljaradalist operatiivma\u0308lu organisatsiooni, mis on loovto\u0308o\u0308ga tegelevatele inimestele kasulik. Eralduv energiahulk on nendel protsessoritel samuti Kaby Lake-X mudelitest ma\u0308rgatavalt ko\u0303rgem \u2013 140 W ta\u0308hendab, et jahuti peab olema suuteline va\u0308hemalt 140 W soojust maha jahutama ning u\u0308lekiirendamisel kasvab see number u\u0308priski korralikult. Hinna poolest ei ole 7800X ja 7820X konkurentidega ja\u0308llegi vo\u0303rreldatavad (Ryzen 5 1600 maksab umbes $220 ning Ryzen 7 1700 umbes $320 \u2013 mo\u0303lemad koos jahutiga, mida Inteli protsessorite pakendis ei ole), kuid on kindlasti oodata ka seda, et Inteli CPUd on kindlates testides ja to\u0308o\u0308keskkondades 7-10% kiiremad."}, {"text_idx": "#000008", "text": "Inteli i9 7900X \u2013 ku\u0308mne tuuma ja kaheku\u0308mne lo\u0303imega CPU \u2013 on viimane tervikliku infopaketiga avalikustatud protsessor, millel hinnaks kolm ilusat u\u0308heksat ning mis toetab veelgi rohkem laiendusvo\u0303imalusi \u2013 7900X-l on 44 PCIe rada. Eelmise po\u0303lvkonna i7 6950X (10 tuuma ja 20 lo\u0303imet) maksis u\u0308le $1700, mis on ma\u0308rgatavalt rohkem. U\u0308leja\u0308a\u0308nud i9 protsessorite puhul ei ole veel teada midagi peale hinda ja tuumade arvu \u2013 rohkem infot tuleb arvatavasti E3 PC Gaming Show\u2018l, mida Intel sponsoreerib. Maksimaalseks konfiguratsiooniks on ma\u0308a\u0308ratud 18 tuuma ja 36 lo\u0303imega i9 7980XE-l, mis maksab $2000."}, {"text_idx": "#000009", "text": "Iga kord, kui ma kuulen AMD uue HEDT (ingl. k high end desktop ehk ko\u0303rgklassi lauaarvuti protsessorite u\u0308ldnimetus) CPU perekonnanime, hakkab peas ma\u0308ngima suvaline 94. aasta heavy metal kitarrika\u0308ik. Nimetuse osas on inimesed enamasti jaotunud kahte gruppi \u2013 need, kellele see hullult meeldib ja need, kes seda absoluutselt ei salli."}, {"text_idx": "#000010", "text": "Ametliku informatsiooni ja\u0308rgi teame me Threadripper protsessoritest va\u0308ga va\u0308he. Lipulaeva konfiguatsiooniks on 16 tuuma ja 32 lo\u0303ime. Po\u0303nev on aga see, et ko\u0303ik Ryzen Threadripper CPUd toetavad 64 PCIe rada, mis on mitte-serveri kiipides enneolematu. AMD so\u0303nade ja\u0308rgi on selline la\u0308henemine oluline loovto\u0308o\u0308inimeste jaoks, kes kasutavad mitut graafikakaarti \u2013 64 PCIe rajaga saab panna X16 konfiguratsioonis tervelt neli videokaarti, mis saaksid maksimaalvo\u0303imsusel koosto\u0308o\u0308d teha (tavaks on saanud, et mitmikvideokaardi su\u0308steemis on ainult u\u0308ks kaart X16 ning u\u0308leja\u0308a\u0308nud X8 vo\u0303i isegi X4 konfiguratsioonis). Testitulemused on na\u0308idanud, et ainult Nvidia GTX 1080 Ti (ainus videokaart hetkel, mis suudab ko\u0303iki ma\u0308nge 4K resolutsioonil jooksutada) suudab X16 PCIe pesa la\u0308bilaskevo\u0303imet ku\u0308llastada. Ko\u0303ik teised videokaardid to\u0308o\u0308tavad maksimaalvo\u0303imsusel ka X8 PCIe konfiguratsioonis."}, {"text_idx": "#000011", "text": "Vo\u0303rreldes Inteliga on Threadripperilt kindlasti oodata madalamaid hindu (lipulaeva hinnaks oodatakse $999 vs Inteli ekvivalendi $1700) ning jahedamat opereerimist, aga seejuures ka madalamat taktsagedust. Lo\u0303ppjo\u0303udluse kohta ei oska keegi midagi kindlalt o\u0308elda, kuid eeldatakse, et Inteli protsessorid on 5-7% kiiremad. Kas see on va\u0308a\u0308rt seda lisaraha, mida Intel ku\u0308sib, ei oska keegi hetkel o\u0308elda."}, {"text_idx": "#000012", "text": "Vega on RTG (Radeon Technologies Group \u2013 AMD graafikau\u0308ksus) kauaoodatud vastus Nvidia Pascal arhitektuuri ko\u0303rgklassi videokaartidele (GTX 1070, GTX 1080 ja GTX 1080 Ti), mis ilmus juba 12 kuud tagasi. Raja Koduri, RTG peainsener, on varem ra\u0308a\u0308kinud Vega Frontier Editionist, mis oleks tehisintellekti ja masinao\u0303ppimise to\u0308o\u0308stusele mo\u0303eldud kaart. Vega FE ilmub 27. juunil, kuid informatsiooni selle hinna kohta veel ei ole (arvatavasti on tegu $999+ maksva to\u0308o\u0308riistaga). Ma\u0308nguritele mo\u0303eldud RX Vega ootajad on aga ja\u0308a\u0308vad edasi ootama \u2014 AMD CEO so\u0303nade ja\u0308rgi ilmub RX Vega Siggraph tehnikakonverentsil juuli lo\u0303pus."}, {"text_idx": "#000013", "text": "Ma\u0308ngudest na\u0308idati meile uut Prey\u2019d, mis jooksis Threadripperi ja kahe Vega kaardiga masinas 4K resolutsioonil. AMD so\u0303nade ja\u0308rgi oli testi eesma\u0308rgiks mitte na\u0308idata Vega jo\u0303udlust, vaid pigem seda, kuidas Threadripper suudab mitut vo\u0303imsat graafikakaarti toetada (ehk PCIe radade efektiivsust)."}, {"text_idx": "#000014", "text": "Paljud fa\u0308nnid on ootamisest tu\u0308dinenud. Arvukate andmete ja\u0308rgi pidi kiip turule ilmuma 2017. aasta alguses, kuid erinevate kokkulangemuste to\u0303ttu lu\u0308kkus see aina rohkem ja rohkem edasi. Jo\u0303udluse poolest eeldatakse, et RX Vega ja\u0308a\u0308b umbes Nvidia GTX 1080 ja GTX 1080 Ti vahele, kuid see on ilma optimeeritud draiveriteta. Vega arhitektuur on va\u0308ga lai teema, millest vo\u0303ib mo\u0303ni teine kord ta\u0308psemalt ra\u0308a\u0308kida."}, {"text_idx": "#000016", "text": "Ta\u0308navune Computex oli pigem po\u0303nev. Algas no\u0308. tuumade so\u0303da \u2013 kelle protsessor on parem, vo\u0303imsam ja pakub tarbijatele ko\u0303ige rohkem oma hinna eest? Ta\u0308psemalt saame teada la\u0308hikuude jooksul. Graafikakaartide entusiastid aga ja\u0308a\u0308vad kahjuks edasi ootama \u2013 Nvidia Pascal peakonkurent RX Vega on kindlasti tulemas, kuid paljude lootused on juba murtud."}, {"text_idx": "#000018", "text": "Jutuks tuleb ma\u0308ng, mille puhul ei ole raha takistuseks \u2013 mehed on no\u0303us seda kasvo\u0303i mitu korda ostma! Millega ta\u0308psemalt tegemist? Lisaks selgitame va\u0308lja, kas ja kui hea on veriva\u0308rske kaklusma\u0308ng Mortal Kombat 1; kus saaks Counter-Strike\u2019i ma\u0308ngida nii, et ei puutuks kokku teiste inimestega; ..."}, {"text_idx": "#000022", "text": "The Division 3 va\u0308ljakuulutamine annab meile hea etteka\u0308a\u0308nde..."}, {"text_idx": "#000023", "text": "Ubisoft teatas, et hakkab to\u0308o\u0308d tegema The Division 3 kallal. Kas ja kuidas mo\u0303jutab see ..."}, {"text_idx": "#000025", "text": "Sten ja Andri ra\u0308a\u0308givad mo\u0308o\u0308dunud na\u0308dala jahmatavatest paljastustest Microsofti poolt ja Unity piinlikust hinnapoliitikast. Ka ..."}]